હવે તો રણવીરએ નક્કી કર્યું કે હિમાલય નું માઉન્ટ એવરેસ્ટ તો આવતા રહીશું પણ દરેક ખંડના સહુથી ઊંચા શિખર પર જીત હાંસલ કરવી જ રહી. બાપુ નીકળી પડ્યા એમનું સપનું પૂરું કરવાં. પછી એ યુરોપનો ઉત્તુંગ માઉન્ટ એલ્બ્રુસ (5,642 મી) હોય કે પછી દક્ષિણ અમેરિકાનો એકોનકાગુઆ (6,960 મી), દરેક શિખરને રણવીર એ પોતાની હિમ્મત અને મેહનતથી સર કરી બતાવ્યું. આ દરમ્યાન 2015માં તેમણે ફરી એક વખત એવરેસ્ટ પર ચઢાઈ કરી. આ વખતે તેઓ ટીમ લીડર હતાં. 25 એપ્રિલ 2015ના રોજ તેમની ટીમ એવરેસ્ટ પાર હતી ત્યારે નેપાળમાં ભયાનક ભૂકંપ થયો. આ ભૂકંપના લીધે આવેલા હિમપ્રપાતને કારણે એવરેસ્ટ બેઝ કેમ્પ ને ભારે નુકશાન થયું અને 17 પર્વતારોહીઓ મૃત્યુ પામ્યા. રણવીરની ટીમમાં ડોક્ટરો હતાં અને દરેક સભ્ય ભારતીય સેનાનો સિપાહી હતો. એક ખરા નાયક ની જેમ તેમણે નિર્ણય લીધો કે એવરેસ્ટની ચોટી પર પહોંચવા કરતા બીજા પર્વતારોહકો ને મદદ કરવાનું વધારે જરૂરી હતું. બેઝ કેમ્પ પહોંચીને તરત આખી ટીમ અસરગ્રસ્તોને મદદ કરવામાં લાગી પડી. આ ઉપરાંત ભૂકંપને લીધે આવેલા હિમપ્રપાતને લીધે ફેલાય ગયેલા 3000 કિલો કચરાને પણ સાફ કર્યો. આ સેવા માટે નેપાળની સરકાર અને બીજા પર્વતારોહીઓએ તેમની ટીમને બિરદાવી.